b"\n_START_ARTICLE_\nRoss Kolby\n_START_SECTION_\nUtdannelse\n_START_PARAGRAPH_\nKolby er utdannet ved Asker Kunstskole (1991-1992), Statens kunst- og h\xc3\xa5ndverksskole i Oslo (1992\xe2\x80\x931998) og ved Accademia di Belle Arti i Roma i Italia, (1994-1995). Han arbeidet i K\xc3\xb8benhavn fra 1999\xe2\x80\x932004, og har siden da bodd og arbeidet i Oslo.\n_START_SECTION_\nMaleren\n_START_PARAGRAPH_\nKolby har hatt flere separatutstillinger b\xc3\xa5de i Norge og Danmark og har deltatt p\xc3\xa5 en rekke kollektivutstillinger ogs\xc3\xa5 i Norge, Danmark, Sverige, Polen og Litauen._NEWLINE_Han er kjent for \xc3\xa5 ha malt en rekke omstridte bilder som blant annet tematiserer rasisme, Downs syndrom, milj\xc3\xb8\xc3\xb8deleggelser, seksuelt misbruk av barn og krigsproblematikk. Kolby har flere ganger brukt paver som symbolb\xc3\xa6rere i maleriene sine. Han mottok drapstrusler da han i 1997 skulle stille ut det store, historiske verket Mordet p\xc3\xa5 Pave Johannes Paul I. Maleriet ble f\xc3\xb8rst utstilt \xc3\xa5ret etter som f\xc3\xb8lge av at Oslo-politiet avdekket en gruppe katolikker som sto bak truslene._NEWLINE_Ogs\xc3\xa5 i malerier med temaet rasisme og katolske presters seksuelle misbruk av barn bruker Kolby en pave som symbol. Han laget i 2013 dokumentarfilmen And the truth shall make you free om barnemisbruket i den katolske kirke._NEWLINE_Etter terrorangrepet i Oslo og p\xc3\xa5 Ut\xc3\xb8ya 22. juli 2011 malte Kolby en Yara-sekk med kunstgj\xc3\xb8dsel for \xc3\xa5 debattere ekstremisme og enkeltmenneskets ansvar for \xc3\xa5 bruke eller misbruke tilgjengelig teknologi._NEWLINE_Kolby har ogs\xc3\xa5 malt en rekke portretter av blant andre Per Aabel, Thorvald Stoltenberg, Leif Ove Andsnes, Gunnar \xc2\xabKjakan\xc2\xbb S\xc3\xb8nsteby, Erling Lorentzen, Ingvald Wahl og Wilhelm Mohr._NEWLINE_I forbindelse med feiringen av 70-\xc3\xa5rsjubil\xc3\xa9et for frigj\xc3\xb8ringen fra tysk okkupasjon under andre verdenskrig fikk Kolby i 2015 oppdrag av Norges Hjemmefrontmuseum p\xc3\xa5 Akershus festning \xc3\xa5 portrettere Norges tre generasjoner monarker knyttet til andre verdenskrig. Han malte Harald V, Olav V og Haakon VII i et trippelportrett med tittelen Frigj\xc3\xb8ringskongene._NEWLINE_Portrettene ble omstridte idet kunstkritikerne gikk hardt ut mot dem i media, mens publikums reaksjoner var positive p\xc3\xa5 Norges Hjemmefrontmuseum hvor maleriene i dag henger permanent utstilt._NEWLINE_Dokumentarfilmen Frigj\xc3\xb8ringskongene som ble laget til avdukingen av portrettene setter maleriene inn i historisk sammenheng med kongefamilien og deres innsats under andre verdenskrig._NEWLINE_I forbindelse med 25-\xc3\xa5rsjubileet for kongeparets signing i 1991 fikk Kolby h\xc3\xb8sten 2016 i oppdrag kunstnerisk \xc3\xa5 markere signingsdagen til Riksregaliemuseet i Erkebispeg\xc3\xa5rden i Trondheim. Han malte bildet Signingsmorgen hvor han portretterer kongeparet, selve signingen og Norges nyere historie._NEWLINE_Maleriet er det f\xc3\xb8rste som fremstiller Norges konge- og dronningkrone som hovedmotiv, og ble avduket ved korsalteret i Nidarosdomen i en seremoni som en avslutning p\xc3\xa5 signingsjubileet. Maleriet henger permanent utstilt i Riksregaliemuseet i Lavetthuset i Erkebispeg\xc3\xa5rden._NEWLINE_I 2017 fikk Kolby i oppdrag \xc3\xa5 male et portrett som skulle hedre de norske krigsseilernes innsats. Maleriet skulle utstilles permanent i Forsvarsmuseets avdeling Marinemuseet i Horten. Kolby valgte \xc3\xa5 male matrosen og skytteren Ingvald Wahl (1919 - 2018), som er selve inspirasjonskilden til hovedpersonen Skogsmatrosen i Jon Michelets suksessfulle romanserie En sj\xc3\xb8ens helt \xe2\x80\x93 Skogsmatrosen. Maleriet ble avduket h\xc3\xb8sten 2017 med Wahl tilstede._NEWLINE_Vinteren 2019 meldte NRK at Kolby skal portrettere Dame Vera Lynn til Royal Albert Hall i London. Lynn er et britisk ikon kjent fra sine opptredener for de allierte soldatene under 2. verdenskrig. Lynns tusener av konserter og turn\xc3\xa9er i Afrika, India og Burma ga henne en unik plass hos b\xc3\xa5de milit\xc3\xa6re og sivile verden over, ogs\xc3\xa5 grunnet radioprogrammet Sincerely Yours som BBC kringkastet over hele kloden gjennom krigs\xc3\xa5rene._NEWLINE_Hennes sanger som We'll Meet Again og The White cliffs of Dover er for mange blitt selve kjenningsmelodiene til andre verdenskrig. Lynn ble ogs\xc3\xa5 ud\xc3\xb8deliggjort av Pink Floyd p\xc3\xa5 albumet The Wall med Roger Waters' sang Vera/Bring the Boys Back Home._NEWLINE_Kolby m\xc3\xb8tte den 101 \xc3\xa5r gamle sangeren i hjemmet hennes utenfor London og gjorde studier til portrettet. Maleriet Dame Vera Lynn - Portrait of a Legend skal avdukes i Royal Albert Hall vinteren 2020 og henge permanent i konserthuset.\n_START_SECTION_\nForfatteren\n_START_PARAGRAPH_\nI 2001 debuterte Kolby skj\xc3\xb8nnlitter\xc3\xa6rt med eventyrromanen Will O'Phillie og Lord Falconbridges historie utgitt p\xc3\xa5 Cappelen Damm. Handlingen er lagt til England hvor den 12-\xc3\xa5rige Will O'Phillie plutselig vekker til live magiske krefter da han vandrer i en skog og leser h\xc3\xb8yt fra en Shakespeare-sonette. Dette vekker til live hodet av den over 400 \xc3\xa5r gamle Lord Henry Falconbridge som ble halshugget i 1622. Sammen legger de ut p\xc3\xa5 en reise for \xc3\xa5 bekjempe et angrep fra m\xc3\xb8rke krefter samt for \xc3\xa5 finne Ophelia, Lord Falconbridges kj\xc3\xa6reste fra 1600-tallet. Romanen utkom ogs\xc3\xa5 p\xc3\xa5 dansk._NEWLINE_I 2008 kom Kolby med den historiske romanen Flammer om hekseprosessene i Nord-Norge p\xc3\xa5 1600-tallet p\xc3\xa5 Kagge Forlag. Handlingen er lagt til Lyngen i Troms hvor en kj\xc3\xa6rlighetshistorie og et drama utspiller seg rundt Christian IVs bes\xc3\xb8k p\xc3\xa5 stedet i 1599. Boken tematiserer hekseprosessene i nord og religi\xc3\xb8s undertrykkelse av kvinner. Kolby har ogs\xc3\xa5 skrevet historien som filmmanuskript og har arbeidet for en filmatisering av historien._NEWLINE_I 2009 utga han p\xc3\xa5 Kagge Forlag boken P\xc3\xa5 sp\xc3\xb8kelsesvandring \xe2\x80\x93 hjems\xc3\xb8kte steder i Norge sammen med Kristin Amundsen. Boken er en vandring gjennom kjente og ukjente p\xc3\xa5st\xc3\xa5tt hjems\xc3\xb8kte steder i Norge.\n_START_SECTION_\nSkuespilleren\n_START_PARAGRAPH_\nSom skuespiller er Kolby en del av ensemblet B\xc3\xa6rum Teaterselskap hvor han har har spilt st\xc3\xb8rre og mindre roller, samt at han har medvirket i en rekke film- og TV-produksjoner._NEWLINE_V\xc3\xa5ren 2019 hadde han premiere p\xc3\xa5 vandreforestillingen Krigens skjebner p\xc3\xa5 Akershus festning. Gjennom syv skjebner levendegj\xc3\xb8r Kolby okkupasjonen fra tyskernes ankomst i 1940 til Kongefamiliens hjemkomst i 1945. Han forteller om de dramatiske hendelsene p\xc3\xa5 stedene der de skjedde, akkompagnert av filmmusikk og lydeffekter."